กรมชลประทานจัดสรรน้ำอ่างเก็บน้ำทั่วประเทศ สนับสนุนประเพณีสงกรานต์ สืบสานประเพณีไทย เพื่อให้ประชาชนได้เล่นสาดน้ำในเทศกาลแห่งความสุข
นายทวีศักดิ์ ธนเดโชพล รองอธิบดีกรมชลประทาน กล่าวถึงการบริหารจัดการน้ำหน้าแล้งช่วงเทศกาลสงกรานต์ปีนี้ ว่าได้ให้โครงการชลประทานทั่วประเทศ เตรียมความพร้อมสนับสนุนน้ำจากแหล่งน้ำต่างๆ อาทิ อ่างเก็บน้ำ ฝาย หรือแม่น้ำ เพื่อให้ประชาชนได้เล่นสาดน้ำในเทศกาลแห่งความสุขช่วงเทศกาลสงกรานต์นี้         สำหรับในพื้นที่ภาคเหนือ ได้วางแผนระบายน้ำจากอ่างเก็บน้ำขนาดใหญ่ต่างๆ เพื่อสนับสนุนการเล่นน้ำในช่วงเทศกาลสงกรานต์ โดยที่ จ.เชียงใหม่ เขื่อนแม่งัดสมบูรณ์ชล จะเริ่มระบายน้ำตั้งแต่วันพฤหัสที่ 11เม ย.62 ในอัตรา 13 ลูกบาศก์เมตรต่อวินาที(ลบ.ม./วินาที) ไปจนถึงวันพฤหัสที่ 18 เม.ย. 62 คิดเป็นปริมาณน้ำทั้งหมดประมาณ 7.78 ล้าน ลบ.ม. โดยปริมาณน้ำที่ระบายนี้ ได้รวมปริมาณน้ำที่จะส่งให้ภาคการเกษตรไว้แล้ว ส่วนบริเวณรอบคูเมืองในเขตเทศบาลนครเชียงใหม่จะใช้น้ำที่ระบายน้ำจากฝายแม่แตง ตามรอบเวรการส่งน้ำของโครงการส่งน้ำและบำรุงรักษาแม่แตง ลงสู่คูเมืองให้ประชาชนได้เล่นน้ำกันอย่างสนุกสนานเช่นทุกปี ในส่วนของเขื่อนแม่กวงอุดมธารา ได้ระบายน้ำตามรอบเวรการส่งน้ำของโครงการส่งน้ำและบำรุงรักษาแม่กวง จำนวน 250,000 ลบ.ม. ลงสู่แม่น้ำแม่กวง ให้ประชาชนได้เล่นน้ำในช่วงเทศกาลสงกรานต์นี้เช่นกัน        ขณะที่ในพื้นที่จังหวัดอื่นๆ ได้เพิ่มการระบายน้ำ เพื่อสนับสนุนเทศกาลสงกรานต์เช่นกัน โดยส่วนใหญ่เป็นปริมาณน้ำที่ได้วางแผนการส่งน้ำตามรอบเวร เพื่อสนับสนุนการใช้น้ำในช่วงหน้าแล้งตามปกติอยู่แล้ว ซึ่งจะไม่กระทบต่อการใช้น้ำในภาคกิจกรรมอื่นๆ